La primera convocatòria del programa Lluna Plena a Sagunt compta amb un gran èxit de participació
10 d’octubre 2017

![](/media/fyxlosgs/87img-20171010-_cuerpo1.jpg)  

  

L'ampliació al nucli de Sagunt del programa d'oci alternatiu Lluna Plena, gestionat per la regidoria de Joventut de l'Ajuntament de Sagunt, ha sigut tot un èxit. Es tracta de la primera vegada que el programa es trasllada des del Casal Jove al nucli històric, en el qual prop d'un centenar d'adolescents, d'entre 12 i 18 anys, han participat en les diferents activitats, tornejos i tallers que s'han dut a terme en el Centre Cultural Mario Monreal, organitzats pels propis joves a través dels corresponsals dels centres de secundària del municipi.

  

![](/media/j54fuymz/87img-20171010-cerpo2.jpg)  

  

Als participants cal sumar els 50 joves que es van acostar per Esplai Jove del Casal Jove del Port de Sagunt durant el dissabte a la vesprada. Cal recordar que este era el primer cap de setmana en què el programa Lluna Plena es realitzava de forma simultània tant a Sagunt com al Port de Sagunt, ja que, fins al moment, només es feien tallers en el Casal Jove. Segons el regidor de Joventut, Guillermo Sampedro, “**ha sigut un èxit rotund i podem dir que este primer assaig ha eixit molt bé i que la gent jove del nucli de Sagunt ha secundat la crida que, tant els corresponsals com l'ajuntament, els hem fet. Ara toca consolidar la programació que volem que siga estable**”.  
  
Els tallers i tornejos que es van realitzar en el Centre Mario Monreal van ser de diferents temàtiques com fotografia, tornejos de tennis de taula i futbolí, jocs de taula com Jungle Speed o videojocs com Just Danse, Takken 7 o Street Fighter. A més, tal com destaca Sampedro, “**l'èxit de convocatòria es deu, principalment, a l'esforç que durant la setmana els corresponsals han fet per difondre el program Lluna Plena, organitzant activitats en els instituts dels IES de Sagunt, i donant a conéixer els tallers i tornejos en el mercat medieval durant el divendres i el dissabte**”.

  

![](/media/q0tnq4bn/87img-20171010-_cuerpo3.jpg)  
  

L'objectiu del programa Lluna Plena és oferir als i les joves la possibilitat de conéixer maneres alternatives d'oci on participen, no solament en el gaudi dels tallers i activitats, sinó també en la seua planificació i execució. El programa ve impulsat pels corresponsals en els IES, el grup de voluntaris dels instituts locals que té la regidoria de Joventut. Concretament, la programació de Lluna Plena a Sagunt té com a objectiu primordial la seua implantació en el nucli històric, com a complement a les activitats que ja es realitzen en el Casal Jove.

  

![](/media/tt4owfnn/87img-20171010_cuerpo4.jpg)  

*   [](http://www.facebook.com/sharer.php?u=https://aytosagunto.es/va/actualitat/la-primera-convocatoria-del-programa-lluna-plena-a-sagunt-compta-amb-un-gran-exit-de-participacio/ "Facebook")
*   [](http://twitter.com/share?url=https://aytosagunto.es/va/actualitat/la-primera-convocatoria-del-programa-lluna-plena-a-sagunt-compta-amb-un-gran-exit-de-participacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-primera-convocatoria-del-programa-lluna-plena-a-sagunt-compta-amb-un-gran-exit-de-participacio/ "Linked In")
*   [](mailto:?body=https://aytosagunto.es/va/actualitat/la-primera-convocatoria-del-programa-lluna-plena-a-sagunt-compta-amb-un-gran-exit-de-participacio/)